b'\n_START_ARTICLE_\nCountry: Angstens h\xc3\xb8st\n_START_SECTION_\nHandling\n_START_PARAGRAPH_\nG\xc3\xa5rden som familien Ivy bor p\xc3\xa5, har v\xc3\xa6rt i slekten gjennom generasjoner. Men n\xc3\xa5r \xc3\xb8konomien svikter, og upersonlige byr\xc3\xa5krater samt uberegnelig v\xc3\xa6r sammensverger seg mot familien blir deres samhold satt p\xc3\xa5 en hard pr\xc3\xb8ve. Det viser seg at kvinnen i familien er den sterkeste. Hun klarer \xc3\xa5 holde familien samlet n\xc3\xa5r alt ser ut til \xc3\xa5 falle fra hverandre._NEWLINE_Filmen tar opp en problemstilling som var aktuell hos mange amerikanske b\xc3\xb8nder p\xc3\xa5 1980-tallet.\n_START_SECTION_\nPopularitet og \xc3\xb8konomi\n_START_PARAGRAPH_\nCountry ble ingen stor publikumsuksess i USA, hvor den bare spilte inn $9,6 millioner. Dette plasserte den p\xc3\xa5 en 82-plass over de mest innbringende filmene i 1984._NEWLINE_Produksjonskostnadene var p\xc3\xa5 ca $10 millioner.\n_START_SECTION_\nAnmelderne\n_START_PARAGRAPH_\nDen fikk gode kritikker, noe som gjenspeiles i at den har f\xc3\xa5tt 100\xc2\xa0% hos Rotten Tomatoes. Den amerikanske filmanmelderen Roger Ebert gav den 3,5 av 4 stjerner, mens Leonard Maltin gav den 3 av 4 stjerner._NEWLINE_De norske anmelderne var ogs\xc3\xa5 forholdsvis positive. VG og Arbeiderbladet gav den terningkast fem, Dagbladet fire og Aftenposten tre.\n_START_SECTION_\nPriser\n_START_PARAGRAPH_\nJessica Lange ble nominert b\xc3\xa5de til en Oscar- og en Golden Globe-pris i kategorien beste kvinnelige hovedrolle.'